  Наталья Тетерина Дэбес ёросысь Дмитрий Бушмакин Киров улосвылысь Гырдор (Светозарево) удмурт гуртэ велосипедэн вуылӥз. 26-тӥ куартолэзьысен 8-тӥ инвожоозь велотурист огназ 800 иськем пала ортчиз но бускель улосвылын улӥсь удмуртъёсын тодматскиз. Со сярысь ивортодэтъя «Удмуртия» агентстволы Дмитрий Бушмакин ачиз вераз. Солэн кылъёсызъя, Гырдорын улӥсьёс асьсэ куспазы удмурт кылын верасько. Школаын туннэ анай кылэз уг дышето ке но, куд-ог пиналъёс сое туж умой тодо. Татын ваньмыз анай-атайёслэсь пыӵа, лыдъя Дмитрий Бушмакин. Кыӵе ке соослэн капчи мылкыдзы удмурт кыл ласянь. Соослэн Гырдорын «Выль ӝук» фестиваль радъяське. Тӥни отчы Ижкарысь но удмуртъёс ветло. Соос (гуртоос – ред.) удмурт центрлэсь саклык висъямзэ шӧдо Дмитрий Бушмакин, Дэбесысь велотуристВелотурист понна тужгес паймымонэз вал, Гырдорын улӥсьёс дор палысьтызы вашкала удмурт вӧсяськон интыез тодо на шуыса. Асьмеос сое «куала» шуиськом, нош Киров улосвылысь удмуртъёс — «мала». Отчы Гырдорысен нюлэс кузя вить иськем пала мыноно, соин ик та дыре со интые шер ветло, вера Дмитрий Бушмакин. Велотурист понна та нырысетӥез путешествие ӧвӧл ни. Азьвыл со эшъёсыныз велосипедэн Алтае но Уйпал Скандинавие вуылӥз. Нош огназ кыдёке нырысьсэ потаз но куд-ог шугъяськонъёсын пумиськиз. Валтӥсез соос пӧлысь тӥрлыкен герӟаськемын вал. Мон потӥ (Дэбес – ред.) черкогуртысь, нош отын велосипедъя магазинъёс ӧжыт, одӥг гинэ. Снаряжение отын, шуом, пиналъёслэн велосипедъёссылы яке вуж велосипедъёслы. Мынам велосипедэлы отын снаряжение ӧй вал, соин ик мыным мыноно луиз вуж питранъёсын, кудъёсыз быдэс сюрес пасяськылӥзы. Мынам отын тямыс пась вал Дмитрий Бушмакин, Дэбесысь велотуристУйёсы велотурист палаткаын кӧлаз, нош сиён, вузкаронниысь басьтыса, тыл вылын пӧзьтылӥз. Дмитрий Бушмакин верамъя, Киров улосвылозь вуылон Хельсинкиысен Красноярск улосвылысь Чемурай гуртозь велопробеглэн репетициез луиз. Таиз ужрад пӧсьтолэзьлэн 20-тӥ нуналъёсаз кутскоз но куинь толэзь пала кыстӥськоз. Со улсын Дмитрий Бушмакин Удмуртилэсь палэнын улӥсь удмуртъёсын тодматскыны, соос сярысь ивортодэт люканы малпа. «Сыӵе ӧжытак этнографической (эскерон – ред.) пӧрме. Мынам ӧвӧл дыры быдэсак эскерон лэсьтыны, соин ик тодматскон гинэ. Кызьы соос уло, кызьы со гуртъёс кылдӥзы, верасько на-а удмурт кылын, тодо на-а вашкалазэ», — валэктӥз Дмитрий Бушмакин. Ватсалом, велотурист Хельсинки – Чемурай маршрутъя 7 сюрс иськемлэсь ятыр ортчыны малпа. Дмитрий Бушмакинлэн путешествиез сярысь  группаын «ВКонтакте» вотэсбамын тодыны луоз. Тегъёс: Спорт Лулчеберет Туризм Дэбес Киров Удмуртия удмуртъёс велоспорт  